钦定古今图书集成/明伦汇编/交谊典/第043卷 > 《答卜元嗣》前人
## 钦定古今图书集成/明伦汇编/交谊典/第043卷 > 《答卜元嗣》前人

斌斌硕人，贻我以文。辱此《休辞》，非余所希。敢不酬答，
赋诵以归。

志士营世业，小人亦不闲。聊且夜行游，游彼双阙间。
文昌郁云兴，迎风高中天。春鸠鸣飞栋，流猋激棂轩。
顾念蓬室士，贫贱诚足怜。薇藿弗充虚，皮褐犹不全。
慷慨有悲心，《兴文》自成篇。宝弃怨何人，和氏有其愆。
弹冠俟知己，知己谁不然。良田无晚岁，膏泽多丰年。
亮怀璠玙美，积久德逾宣。亲交义在敦，申章复何言。